Northugs VM-triks: Trente i svenskerivalens drakt
– Jeg går litt i dekning, for å holde en lav profil. Slik åpnet Northug intervjuet med VG etter første trening på finsk snø - to dager før VM-sprinten i Lahti. Med norsk drakt med den svenske sprinteren Petersons navn på, viste de kommende minuttene at dét ikke stemmer. For Northug virker særdeles offensiv - i alle fall muntlig. – FIS hater meg om dagen, så jeg fikk ikke egen trøye slik som de andre stjernene her har. Da måtte jeg ta til takke med Theodor Peterson - Norge, hevder Northug, som spøkefullt hevder at drakt nummer 28 ikke akkurat ga et boost i løypa. – Jeg fikk dårlig karma med en gang. Jeg har ikke truffet på ett skyv etter at jeg fikk den Peterson-trøya. Det er Peterson i nøtteskall i et mesterskap. Svensken har sølv fra sprinten i Sotsji-OL og bronse fra lagsprinten samme år som sine eneste medaljer. På spørsmål om hva han tenker om svenske reaksjoner på draktstuntet, svarer 31-åringen: – Jeg er ikke redd for det. Northugs oppsummering av sprintløypa, var ellers denne: – For en stor og tung kar som meg er det bare å ta et par tak, og kjøre resten «hocke» rundt i løypa. Dette er som Hahnenkamm (en del av alpinområdet omkring Kitzbühel, red.anm.), og inn i henget, og så nedover i bakken, sier han. På spørsmål om han har en sjanse på sprinten, svarer mesterskapsløperen som ikke har vært i form i hele år, dette: – Nedover, ja.Northug trakk seg fra den ordinære VM-troppen mandag kveld, og er dermed kun aktuell for sprinten og femmila, hvor han er regjerende verdensmester. På spørsmål om dette egentlig bare var fake news, benyttet trønderen anledningen til å si ja - og også å komme med en humoristisk sammenlikning til USAs president Donald Trump, som jo har gått til åpen krig mot medier han hevder driver med udokumentert nyhetsformidling. Se Northugs Trump-parallell her: – Fellesnevneren for meg og Trump, er at når jeg skal søke på stillingen til langrennssjef Vidar Løfshus når han går av etter sesongen, så skal jeg bruke en Northug-caps hvor det står Make Skiforbundet great again!Northug hevder ellers at han er på elleve i form på en skala fra én til ti, snakker om at skalaen er sprengt og skisserer tre ulke måter å slå russiske Sergei Ustjogov på: I bakkene, underveis i løpet eller ved å psyke ham ut på oppvarming. I en fem minutter lang seanse med norske journalister på skistadion i Lahti svarte Northug i hytt og gevær på det meste. Han lanserte seg selv som mellomstasjon for mulige kvinner som vil ha kontakt med sprintkomet Johannes Klæbo, han mente han kunne ha en fremtid som koordinator for norske langrennsløpere og han lanserte muligheten for å dra til Gran Canaria i tiden mellom sprinten og femmila (med håp om hjelp fra toppsjef Bjørn Kjos om plass på første rad). – Alle biter på, og går på gang på gang på gang. Ikke bare løpere. Nå også media. Nå har jeg alle rundt lillefingeren før det starter, og det har jeg aldri hatt før, sier Northug - og smiler. VM-sprinten går torsdag. Under ser du en relativt god skiløper spå hvem som tar det første gullet her i Finland:
Her er Petter Northug (31) i sving i de finske VM-løypene - iført en Theodor Peterson-drakt og med syrlige meldinger til konkurrentene.